UDIs løsning er å flytte de to mistenkte til et annet mottak.

En 12 år gammel jente ble mandag verbalt og fysisk antastet av to unge menn av utenlandsk opprinnelse, skriver Altaposten.

De to 16-åringene sto utenfor det nyetablerte mottaket i Bossekop da jenta passerte. De fulgte etter henne, kom med bemerkninger og tok etter hvert også fysisk tak i jenta.

Et vitne kom og avbrøt sekvensen.

Les også: Barn og unge jenter antastet



Far: - Alle advarte mot dette

Faren til 12-åringen mener det må tas grep umiddelbart i forhold til mottaket som er etablert i gamle Nordlys hotell:

– Alle advarte om akkurat dette før asylmottaket for mindreårige ble etablert her. Det går mange unge jenter under den aktuelle tunnelundergangen hver dag, på vei til og fra trening, til venner eller skole. Og plutselig, kun kort tid etter etableringen, så skjer noe slikt. For vår del kom dette så nært at det ble helt for jævlig. Det er helt for jævlig å tenke på at dette skjedde med min egen datter, sier faren til avisen.

Foreldrene har anmeldt

Etterforskningsleder Svein Erling Mikalsen bekrefter overfor Nettavisen at jentas foreldre har anmeldt saken.



– Etterforskningen vår har avdekket to mistenkte. Disse ble tatt inn til avhør mandag. Jeg vil ikke si noe om hva de har forklart, da det er andre avhør som gjenstår. Men det er på det rene at vi har de rette mistenkte. Vi har kontroll på denne saken, forteller etterforskningsleder Svein Erling Mikalsen til Altaposten.

Politiet: - UDIs beslutning

- Er det brakt på det rene om det er begått en straffbar handling?



- Det er for tidlig å si. Anmeldelsen gjelder verbal og fysisk antastelse. Vi skal avhøre flere vitner i saken, sier Mikalsen til Nettavisen.



Ifølge ham har UDI besluttet å ta de to ut av Alta-samfunnet og plassere dem på et annet mottak «ganske raskt».



- Hva løser dere ved å flytte på de to?

- Det er ikke politiets oppgave å svare på. Det er UDIs beslutning, sier Mikalsen til Nettavisen.

Nettavisen har vært i kontakt med UDI og mottaksleder Renate Moe for å utdype deres syn på saken.



- Ikke flytte problemet

Tidligere etterforskningsleder ved Oslo Politidistrikt, Finn Abrahamsen, advarer mot konsekvensene av å ikke ta dette på største alvor.

- Her er det viktig ikke å flytte problemer til et nytt distrikt, slik vi gjorde i gamle dager. Det skaper bare nye problemer, sier han.